Man gevonnis na ongeluk waarin minister sterfAmukelani Rikhotso. Foto: ANA Amukelani Rikhitso (29) is in die Mankweng-landdroshof in Limpopo tot effektief ses jaar tronkstraf gevonnis, het kol. Ronel Otto, woordvoerder van die polisie, gesê. Sy bestuurslisensie is vir ses maande opgeskort en hy is onbevoeg verklaar om ŉ vuurwapen te besit. Rikhitso het in April vanjaar skuld beken op drie aanklagte van strafbare manslag, bestuur onder die invloed van alkohol en roekelose of nalatige bestuur. Hy het ŉ skulderkenningsverklaring van sewe bladsye by die hof ingedien. “Ek het berou omdat ek oor die wettige perk was. Ek het berou oor my optrede en weet dit is wetlik strafbaar,” het hy gesê. Volgens Rikhotso was dit nie sy bedoeling om te drink en te bestuur nie. Maroela Media het vroeër berig die ongeluk het in die vroeë oggendure van Sondag 15 Maart 2015 op die N1-hoofweg naby Polokwane plaasgevind. Rikhotso het glo ŉ U-draai voor Chabane se motor gemaak. Lees alle vorige berigte oor Collins Chabane op Maroela Media.